RATCH ควักเงิน 1.3 พันลบ.ซื้อหุ้น “RAC” เพิ่ม หวังต่อยอดธุรกิจโรงไฟฟ้าในออสเตรเลีย
RATCH ควักเงิน 1.3 พันลบ.ซื้อหุ้น RAC เพิ่ม 20% ดันสัดส่วนถือหุ้นเป็น 100% หวังต่อยอดธุรกิจโรงไฟฟ้าในออสเตรเลีย โดยคาดดำเนินการแล้วเสร็จในเดือน พ.ค.61
23 เม.ย. 2561

บริษัท ผลิตไฟฟ้าราชบุรีโฮลดิ้ง จำกัด (มหาชน) หรือ RATCH เปิดเผยว่า เมื่อวันที่ 20 เม.ย.ที่ผ่านมา บริษัท อาร์เอช อินเตอร์เนชั่นแนล (สิงคโปร์) คอร์ปอเรชั่น จำกัด ซึ่งเป็นบริษัทย่อยทางอ้อมที่บริษัทถือหุ้นอยู่ในสัดส่วน 99.99% ได้บรรลุข้อตกลงและลงนามสัญญาซื้อขายหุ้น (Securities Sale Deed) กับ Broadspectrum Pty Limited
โดยเป็นการซื้อหุ้นสามัญและเงินกู้ส่วนของผู้ถือหุ้น (รวมถึงสิทธิประโยชน์ที่เกี่ยวข้อง) ใน RATCH-Australia Corporation Limited (RAC) จำนวน 20% คิดเป็นเงินประมาณ 53.5 ล้านเหรียญออสเตรเลีย หรือเทียบเท่าประมาณ 1,321 ล้านบาท ซึ่งเป็นราคาที่คู่สัญญาตกลงกัน
โดยเงื่อนไขของการชำระเงินเป็นไปตามเงื่อนไขที่ระบุในสัญญาซื้อขายหุ้น ซึ่งคู่สัญญาทั้งสองฝ่ายตกลงร่วมกัน และคาดว่าธุรกรรมดังกล่าวจะเสร็จสิ้นภายในเดือนพ.ค.61
สำหรับการเข้าซื้อหุ้นครั้งนี้จะทำให้บริษัทเพิ่มสัดส่วนการถือหุ้นใน RAC จากเดิม 80% เป็น 100% ซึ่งจะช่วยเพิ่มความสามารถในการสร้างมูลค่าสินทรัพย์และเพิ่มมูลค่าการพัฒนาโครงการโรงไฟฟ้าที่มีอยู่ในประเทศออสเตรเลีย และช่วยสนับสนุนให้บริษัทบรรลุเป้าหมายการเติบโตตามแผนธุรกิจ
ทั้งนี้ การซื้อขายหุ้นดังกล่าวจะเสร็จสมบูรณ์เมื่อการดำเนินการเป็นไปตามเงื่อนไขบังคับก่อน ซึ่งรวมถึงการอนุมัติโดย Australian Foreign Investment Review Board ตามที่ได้ระบุไว้ในสัญญาซื้อขายหุ้น ซึ่งคาดว่าจะแล้วเสร็จภายในเดือนพ.ค.61 และภายหลังการซื้อขายหุ้นแล้วเสร็จจะส่งผลให้สัดส่วนการถือหุ้นของบริษัทใน RAC เพิ่มเป็น 100%